**ՀԻՄՆԱՎՈՐՈՒՄ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ՍՈՑԻԱԼԱԿԱՆ ԲՆԱԿԱՐԱՆԱՅԻՆ ՖՈՆԴԻ ԿԱՑԱՐԱՆՆԵՐՈՒՄ ԲՆԱԿՎՈՂ ՄԻԱՅՆԱԿ ԿԵՆՍԱԹՈՇԱԿԱՌՈՒՆԵՐԻՆ ՍՊԱՌԱԾ ԲՆԱԿԱՆ ԳԱԶԻ, ԷԼԵԿՏՐԱԿԱՆ ԷՆԵՐԳԻԱՅԻ ԵՎ ՋՐԱՄԱՏԱԿԱՐԱՐՄԱՆ ՎԱՐՁԱՎՃԱՐՆԵՐԻ ՓՈԽՀԱՏՈՒՑՄԱՆ ԿԱՐԳԸ , ԻՆՉՊԵՍ ՆԱԵՎ 2022 ԹՎԱԿԱՆԻՆ ՓՈԽՀԱՏՈՒՑՄԱՆ ԵՆԹԱԿԱ ԾԱԽՍԵՐԻ ԾԱՎԱԼՆԵՐԸ ՍԱՀՄԱՆԵԼՈՒ ԵՎ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2020 ԹՎԱԿԱՆԻ ՀՈՒԼԻՍԻ 30-Ի N 1278-Ն ՈՐՈՇՈՒՄՆ ՈՒԺԸ ԿՈՐՑՐԱԾ ՃԱՆԱՉԵԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ԸՆԴՈՒՆՄԱՆ**

|  |  |
| --- | --- |
| **1.** | **Անհրաժեշտությունը** |
|  | Սույն նախագծի ընդունումը բխում է «Հայաստանի Հանրապետությունում սոցիալական բնակարանային ֆոնդի կացարաններում բնակվող միայնակ կենսաթոշակառուներին նպատակային սոցիալական աջակցություն ցուցաբերելու մասին» Հայաստանի Հանրապետության օրենքի 3-րդ հոդվածի պահանջներից բխող Հայաստանի Հանրապետության կառավարության 2020 թվականի 30-ի հուլիսի N 1278-Ն որոշմամբ (այսուհետ՝ Որոշում) նախատեսված ՀՀ սոցիալական բնակարանային ֆոնդի կացարաններում բնակվող միայնակ կենսաթոշակառուներին իրենց սպառած գազի, էլեկտրական էներգիայի և ջրամատակարարման վարձավճարների դիմաց վարձավճարների փոխհատուցում տրամադրելու անհրաժեշտությունից։ |
| **2.** | **Ընթացիկ իրավիճակը և խնդիրները** |
|  | Որոշմամբ նախատեսված փոխհատուցման ենթակա ծախսերը ամրագրված են ՀՀ 2022 թվականի պետական բյուջեում, որը յուրաքանչյուր կենսաթոշակառուի համար կազմում է 144,0 հազ. դրամ, շահառուների քանակն այս տարի 100 է։  Սակայն Որոշման կիրարկման հետ կապված 2021 թվականին ծագել էին անհաղթահարելի խնդիրներ, մասնավորապես՝ որոշմամբ սահմանված կարգով համագործակից առևտրային բանկի հետ պայմանագիր կնքելու առումով։ ՀՀ աշխատանքի և սոցիալական հարցերի նախարարությունը հունվարի 15-ին Որոշմամբ սահմանված կարգով, ճշտել և ստացել է սոցիալական բնակֆոնդի կացարաններում բնակվող միայնակ կենսաթոշակառուների տվյալները, դրանք հաստատել նախարարի հրամանով և դիմել «Հայէկոնոմբանկ» ԲԲԸ՝ պայմանագիր կնքելու առաջարկով, սակայն բանկից ստացել մերժում։ Այնուհետև, նախարարությունը, աջակցության խնդրանքով 02․02․2021 թվականի ՄԱ/ՔՀ-5-2/3900-2021 գրությամբ դիմել է Կենտրոնական բանկ, որտեղից ստացվել է պատասխան այն մասին, որ իրենք նախարարության գրությունը և Որոշումն ուղարկել են մի շարք առևտրային բանկերի, որոնցից «Ակբա բանկ» ԲԲԸ, «Արդշինբանկ» ՓԲԸ, «Հայբիզնեսբանկ» ՓԲԸ, «ՎՏԲ-Հայաստան Բանկ» ՓԲԸ բանկերը փետրվարի 10-ից սկսած կապ են հաստատել նախարարության հետ։ Նրանց ուղարկվել է Որոշումը, պայմանագիրը և համապատասխան տեղեկությունը՝ ուսումնասիրության համար, սակայն նշված բանկերից ոչ մեկը չի համաձայնել համագործակցել նախարարության հետ, քանի որ փոխհատուցման նշված ծրագիրը բարդ է իր պահանջներով, իսկ բանկային ծառայությունները պետք է իրականացվեին անհատույց։  Միաժամանակ նախարարությունը, որպես խնդրի լուծման այլ տարբերակ, գրավոր (19․04․2021 թվականի ՍՄ/ՔՀ-5-1/16917-2021) դիմել է «Գազպրոմ Արմենիա» ՓԲԸ, «Հայաստանի էլեկտրական ցանցեր» ՓԲԸ, «Վեոլիա Ջուր» ՓԲԸ (այսուհետ՝ ընկերություններ) ղեկավարներին՝ խնդրելով դիտարկել փոխհատուցման գործընթացի կազմակերպում՝ ընկերությունների և նախարարության միջև համապատասխան պայմանագրերի կնքման միջոցով, համաձայն որի նախարարությունը ընկերություններին կտրամադրի **ծրագրի շահառուների գազամատակարարման, էլեկտրական էներգիայի և ջրամատակարարման հաշվառման քարտի համարանիշերը, ինչպես նաև յուրաքանչյուր ամիս կփոխանցի շահառուների կողմից ծախսված բնական գազի, էլեկտրական էներգիայի և ջրի ամսական ընդհանուր գումարը, իսկ փոխանցված գումարը ընկերությունը կբաշխի շահառուների գազամատակարարման, էլեկտրաէներգիայի և ջրի վարձավճարների համապատասխան հաշվեհամարներին։**  **Ըստ ընկերություններից ստացված պատասխանների, նրանք սկզբունքորեն դեմ չեն հարցի քննարկմանը։ Խնդրի՝ այս տարբերակով կարգավորման դեպքում անհրաժեշտ գտնվեց փոփոխություններ և լրացումներ կատարել վերը նշված Որոշման մեջ՝ ընկերությունների հետ համաձայեցնելով փոխհատուցման մեխանիզմները և կնքվելիք պայմանագրի նախագիծը, ինչը և արվում է սույն նախագիծը մշակելու և շրջանառելու միջոցով։**  2021 թվականի դեկտեմբերի 13-ին ՀՀ վարչապետի աշխատակազմի 02/11.8/42812-2021 հանձնարարությամբ վարչարարությունը թեթևացնելու նպատակով փոխհատուցումը առաջարկվում էր տրամադրել դրամաշնորհի ճանապարհով՝ սոցիալական բնակարանային ֆոնդ ունեցող կազմակերպություններին։ Մինչդեռ դրանք երեք տեսակի են՝ 2 ՊՈԱԿ («Տնային պայմաններում միայնակ տարեցների և հաշմանդամների սոցիալական սպասարկման կենտրոն» ՊՈԱԿ-ի հատուկ կհատուկ խմբերին դասված որոշակի կատեգորիայի անձանց կացարան՝ 21 շահառու, «Երևանի Թիվ 1 տուն-ինտերնատ» ՊՈԱԿ-ի համակարգման ներքո գործող Թբիլիսյան խճուղու հասցեում և Մարալիկում գործող սոցիալական բնակարաններ՝ 30 շահառու), 1 հասարակական կազմակերպություն («Առաքելություն Հայաստան» ԲՀԿ Սիլիկյան, Զվարթնոց և Նռնենի սոցիալական բնակարաններ՝ 15 շահառու), 2 համայնք (Գորիսի համայնքապետարանի սոցիալական բնակարաններ՝ 13 շահառու, Գյումրու համայնքապետարանի սոցիալական բնակարաններ՝ 24 շահառու)։ Հարցը քննարկվել է ՀՀ տարածքային կառավարման և ենթակառուցվածքների նախարարության ֆինանսների վարչության հետ և պարզվել, որ նման բովանդակության օժանդակություններ համայնքային բյուջեները չունեն, ուստի այդ կերպ նույնպես հնարավոր չէ ֆինանսավորումը, իսկ պետական բյուջեի միջոցներով համայնքին ֆինանսավորելը դառնում է անհնարին։ Մյուս կողմից՝ «Առաքելություն Հայաստան» ԲՀԿ վերաբերյալ, դարձյալ հնարավոր չէ իրականացնել փոխանցումը, քանի որ այն ունի մեկ միասնական հաշվիչ՝ բոլոր բնակիչների համար, ուստի դա կդառնա օժանդակություն ոչ թե շահառուին, այլ կազմակերպությանը և չի լինի հասցեական։ Դրամաշնորհը հնարավոր կլինի հատկացնել 2 ՊՈԱԿ-ներին, որով կխախտվի մյուսների իրավունքը։  Հաշվի առնելով համապարփակ երկարատև մասնագիտական քննարկումները՝ առավել արդյունավետ համարվեց վճարումը կատարել ծառայություններ տրամադրող ընկերությունների պայմանագրերի միջոցով, տրամադրելով բոլոր շահառուների անհատական աբոնենտային համարները՝ ապահովելով շահառուների օժանդակություն ստանալու հասցեականությունը և խուսափելով այն ծառայություն վերածելուց։ Վերոհիշյալ կազմակերպությունները համաձայն են, և դրա մասին հայտնել են իրենց տեսակետը գրավոր։ Այն բխում է նաև վերոհիշյալ հանձնարարականից՝ վարչարարությունը թեթևացնելու նպատակով, քանի որ նախարարությունը ընդամենը մեկ անգամ տրամադրելու է շահառուների ցուցակը՝ ըստ կազմակերպությունների, և այն թարմացնելու է ըստ անհրաժեշտության։ Դրանով շահառուի համար ևս գործընթացը դյուրին կլինի։ |
| **3.** | **Կարգավորման նպատակը և բնույթը.** |
|  | Նախագծի ընդունումը նպատակ ունի մեղմել սոցիալական տներում բնակվող միայնակ կենսաթոշակառուների սոցիալական անապահով վիճակը։ |
| **4.** | **Նախագծի մշակման գործընթացում ներգրավված ինստիտուտները և անձինք** |
|  | Որոշման նախագիծը մշակվել է ՀՀ աշխատանքի և սոցիալական հարցերի նախարարության կողմից: |
| **5․** | **Ակնկալվող արդյունքը** |
|  | Որոշման նախագծի ընդունման արդյունքում կոմունալ ծառայությունների դիմաց փոխհատուցում կստանա սոցիալական տներում բնակվող 100 միայնակ կենսաթոշակառու, ինչը բավականին կմեղմի նրանց սոցիալական վիճակը, մասամբ կբարելավի նաև կյանքի որակը։ |
| **6.** | **Լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների վերաբերյալ** |
|  | ՀՀ կառավարության սույն որոշման նախագծի ընդունումը ՀՀ պետական բյուջեի եկամուտների և ծախսերի փոփոխության չի հանգեցնի, քանի որ Որոշմամբ նախատեսված փոխհատուցման ենթակա ծախսերը ամրագրված են ինչպես ՀՀ 2022 թվականի պետական բյուջեում, որը յուրաքանչյուր կենսաթոշակառուի համար կազմում է 144,0 հազ. դրամ (պլանային թիվը նախատեսված է 100, իսկ հավակնորդ շահառուների քանակը փաստացի կազմում է 103), իսկ առաջին եռամսյակի համար վճարումներ չեն արվել։ |
| 7. | **«Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ»** |
|  | ՀՀ կառավարության 2021-2026 թվականների ծրագրի 4.6 բաժնի 1-ին պարբերության համաձայն՝ կառավարությունը քայլեր է ձեռնարկելու մինչև 2026 թվականը՝ վերացնել ծայրահեղ աղքատությունը: Դրանից բխում է նաև սոցիալական տներում բնակվող կյանքի դժվարին իրավիճակում հայտնված միայնակ, անժառանգ կենսաթոշակառուների սոցիալական անապահով վիճակի մեղմացումը՝ կոմունալ ծառայությունների վարձավճարները մեծամասամբ կամ ամբողջությամբ փոխհատուցելու միջոցով։ |